khistorydata/jeongjo-sjw-relations huggingface dataset:
정조 10년
王大妃殿。賓廳啓曰。宗國之賴有今日。伊誰之賜也。呼吸之危。轉以造次。盤泰之安。措諸無疆。縟儀載擧於長樂。大誥誕宣於中外。群黎百姓。咸曰慈德。而況於臣等之請乎。而況我聖上出天之孝。致隆之誠乎。欲報之恩。天地難名。敢以一國大同之論。先朝已行之禮。祗修賓啓。仰冀導達。竊庶幾止慈之念。必有所感動於聖上至切之懇。兪音之降。不俟竟日。及奉批旨。以入告慈殿。而慈德撝謙。訖未感回爲敎。臣等撫然失圖。寸衷益激。於呼。惟我慈殿。以女堯聖。履周姙尊。凡所以保護聖躬維持國勢者。殆玆三十年所。獜謙之表裏危逼。榮德之前後醞釀。而卒莫敢售其計者。不惟我聖上神機乾斷之默運廓揮。其所旋轉回幹於壺闥簾幃之間者。何莫非慈覆之天。臨之在上乎。乃若今日之變。凶圖逆節。又不啻千萬於麟謙榮德之時。而朝廷乏炳機之人。禍亂迫燃眉之急。元凶父子。挾將相而覬覦。賊復爪牙。布肘腋而狺伺。或扮客商之樣而送觀其相。或邀怪誕之類而爲推其數。以至二字不忍聞之擧。肆然和應。窩窟已成。部署已定。倘非半夜之諺敎。洞示懲討之大義。丁寧乎賊勢之熾張。惻怛乎夏秋之悲冤。不啻若耳提而面命。則雖有臣等萬輩。顧何補於一髮之危哉。聖人之功。春秋爲大。而十行慈旨之森嚴明正。可以匹美獜經。永懼夫亂臣賊子。不但止於一時掃平之功。則四百年宗社再造者慈聖也。億萬世景運申啓者慈聖也。之功之烈。彤管之記。何足揄揚其萬一。而聖上崇奉之孝心。臣民頌戴之輿情。若非範金鏤玉。模畫形容。則更於何而少伸忱誠哉。昔我仁元聖母。八膺顯號。而或因先朝至懇。或從大庭群籲。始雖以謙抑之德。暫靳允兪。而終亦以慰答之心。快賜勉許。今日聖上之懇。卽先朝當日之誠也。臣等之請。卽仁元已行之禮也。以慈聖淵深宏達之度。豈忍使聖上。不能繼述先朝之事。亦豈忍使臣等不能以先朝諸臣之事仁元聖母者。事我慈聖乎。嗚呼。有非常之烈。而膺非常之號。從古不易之典。有國應行之例也。臣等雖無常。豈敢以不必請可得已之事。仰累撝謙之至意哉。一日不得請。則是臣等一日之罪。二日不得請。則是臣等二日之罪。得請之前。決無退去之理。伏乞慈聖。亟降兪音。以成聖上之孝。以副臣民之望。上慰祖宗陟降之靈焉。答曰。予意悉告於主上。今番諺敎。急於爲宗國。不顧區區微執。屢次煩下於外庭。至今思之。愧悚之外。呼吸急變。殲巨魁之後。雖似少弛。尙有未了當之事。而料外聞卿等所請之言。尤爲瞿然。未亡人有堅定之意。其速止。
정조 10년
以戶曹賞格別單。傳于金魯永曰。諸般賞典。各有句管。則禁御軍兵賞格。自戶曹擧行。前所未有之事。罪是政院誤書判下之致。後弊所關。不可無飭。當該承旨推考。別單勿施。更自各其本營。修整以入。該曹之無一言往復該房者。亦爲駭然。當該堂上推考。
정조 10년
以平安前監司趙㻐奪符宣傳官狀啓。傳于金魯永曰。遇赦已蒙宥。勿爲奪符。宣傳都事先爲還來。前佩密符。使之親納事。令兵曹騎撥行會。
정조 10년
以兵曹前兵使蔡濟恭歲抄單子。傳于金魯永曰。不遇尊國體重考績之意。所失在道伯。而道伯旣遇赦蒙放。則可謂毛將焉傅。給牒敍用。
정조 10년
以義禁府赦單子。傳于金魯永曰。柳光璧李運祥取招勘放。李啓春李春英朴晉陽竝蕩滌。洪文泳罷黜。旣無前例。且當赦典放。閔百恒待拿來勘放。未至配所罪人何不書入。安北縣遠竄罪人趙㻐放送。兵使罪名歲抄已例解。監司宜無異同。一體蕩滌。
정조 10년
金魯永。以吏曹言啓曰。今日本曹開拆坐起時。考見京外褒貶啓本。則藍浦縣監宋景煥。以稍稍知方。久或益勝爲目。連原察訪李益瑞。病或自損爲目。則竝宜置下考。而置諸中考。殊無嚴明殿最之意。該道道臣推考警責。該守令察訪。竝罷黜。何如。傳曰。允。
정조 10년
金魯永。以吏曹言啓曰。晉州牧使李白圭。牙山縣監林元浩。漆原縣監李德胤。俱以三年窠守令。兩次居中。其不治可知。竝依例罷黜。何如。傳曰。允。
정조 10년
李祖承。以禮曹言啓曰。今此凶逆懲討之典。實是擧國莫大之慶。旣行告廟頒赦之節。設科取人。自是次第應行之事。取考前例。則先王朝戊申庚戌年討逆慶科。設行庭試。乙亥年設行除初試庭試。丁酉以後討逆慶科。皆設有初試庭試矣。今番討逆慶科。以何年例擧行。而日字以何間推擇乎。敢稟。傳曰。庭試自是次第擧行之事。依草記施行。日字以來月念前後推擇。以此卽爲知委。可也。
정조 10년
金魯永。以禮曹言啓曰。今此討逆頒赦陳賀。今十二月二十二日設行事。啓下矣。國有大慶。則方物物膳封進。自是應行之事。大殿王大妃殿惠慶宮中宮殿方物物膳。一依別陳賀例。諸道當爲封進。而措備上送之際。陳賀日則勢所未及。急速精備。依前例隨後封進事。分付諸道及兩都。何如。答曰。旣有下敎。且承慈敎。物膳各殿皆勿封進。方物設賑諸道。各殿亦勿封進事。行會。可也。
정조 10년
李祖承。以禮曹言啓曰。今此討逆慶科取稟草記。傳曰。庭試自是次第應行之事。依草記施行。日字以來月念前後推擇。以此卽爲知委可也事。批下矣。庭試吉日。卽令日官推擇。則庭試文武科初試。來正月十七日。殿試同月二十四日。放榜二月初二日卯時爲吉云。以此日時。知委擧行。何如。傳曰。允。
정조 10년
金魯永。以義禁府言啓曰。明日柑製時。本府都事。皆爲赴擧。一員本府入直。而當直入直都事。公事回公都事。無以推移。假都事二員。令該曹各別擇差。以爲分排之地。何如。傳曰。允。
정조 10년
行大司憲李𡊠。行大司諫洪秀輔。執義朴廣源。掌令金太亨。持平金載翼金履成。正言沈銖趙鎭宅等箚曰。伏以。十七行刀割至若慈敎中一段事。今日臣子之腐心痛骨。正在於此。前後一二言者。請加盤覈。而殿下或以疑無指的爲敎。或以容易議到爲責。臣等之積冤滋惑。於是乎益深矣。噫嘻。若以無所指的不遂究覈。則是大不然。曰有指的。便非疑也。何待乎究覈。惟其疑也。故請從其可疑之跡。而究所以指的之處。如逆醫乳嬭之屬。先請盤問者。亦以此耳。何殿下一直靳持。至於此也。嗚呼。此固至重至大之事。而獨非至哀至痛之地乎。伏況我殿下。父母也天地也。父母之前。何言不盡。上天之臨。有呼必應。此臣等所以議敢到此。看作第一義也。只以事關重大。而語不敢發。則君讎國賊。終無以討復。而天彝民常。必至於墜滅矣。天下豈有是耶。誠願默運聖慮。亟命有司。俾盡嚴覈之方焉。噫。撤鞫一事。有底不忍。有甚難處。而處分徑下。殆若彌縫者然。臣實惑焉。雖以寧鎭事言之。陰謀逆節畢露。諸凶之援供根因節拍。尤在此賊之鉤問而始也。久靳逮捕。今焉特囚秋曹。渠雖賤孽。干係獄情。則捨王府而付該曹。視同輕囚議讞之例。其爲刑章之失。當如何哉。亦願移囚南間。嚴訊得情。在囚兩賊及當問諸逆一竝嚴鞫。期於輸款。夬正典刑焉。至於宋樂休放送之命。臣等亦以爲不然也。鞫體嚴祕。雖未悉獄情之如何。而樂休旣發告矣。又證援矣。諸賊根因。未盡盤覈。而啓辭方張之時。推案未了之前。直爲放送。有乖獄體。臣等謂宋樂休。姑勿放送。以待決末宜矣。答曰。省箚具悉。勿煩。
정조 10년
丙午十二月二十二日酉時。上御重熙堂。軍士房承旨入侍時。左副承旨李祖承。假注書李德鉉。記事官李相璜金祖淳。稟事閣臣尹行任。以次進伏訖。上命書傳敎曰。前後申飭之下。今聞承宣言。庠製尙不設行云。事體所在。極可駭然。當該學敎授。竝先遞差後禁推。前望單子入之。待下批牌招察任。上曰。庭試日字。雖命以念前後擇入。而初試日字之以十七日磨鍊。似涉太近以二十四日退定。殿試更爲推擇。先以初試日字。撥馬行會。出傳敎命書傳敎曰。草記批旨初試之除與不除。初無下敎。而擇日草記中。自下勘定。難免不察。先此取稟時。以只封方物有下敎。則更以物膳封進事。無端草記尤涉疎忽。禮曹當該堂上遞差。情勢亦宜曲察。亞堂許遞。待講坐事畢。政官牌招開政。以在京無故人差出。待下批仍卽牌招察任。命退。承史以次退出。
정조 10년
行都承旨洪檢坐。行左承旨黃昇源坐直。右承旨徐鼎修坐。左副承旨李祖承坐。右副承旨洪義榮坐。同副承旨金魯永坐直。注書金孝建仕一員未差。假注書李德鉉仕直。事變假注書魚用謙仕。
정조 10년
黃昇源啓曰。今十二月二十六日。都目政事爲之意。敢啓。傳曰。知道。
정조 10년
金魯永啓曰。領議政金致仁。判府事徐命善。領敦寧洪樂性。左議政李福源。右議政金熤。有稟達事請對矣。傳曰。再啓承批後入侍。
정조 10년
傳于金魯永曰。左副承旨入侍。
정조 10년
都承旨前望單子入之。洪檢落點。
정조 10년
洪檢啓曰。左承旨李度默。今日不爲仕進。卽爲牌招。何如。傳曰。許遞。前望單子入之。
정조 10년
承旨前望單子入之。徐鼎修洪義榮落點。
정조 10년
以持平金履成牌不進罷職傳旨。傳于金魯永曰。只推。
정조 10년
傳于金魯永曰。飭已行矣。新兵使今幾到任。平安兵虞候魚錫定。令該曹內移。
정조 10년
以全羅監司狀啓。同福縣監貶罷之代。令該曹擇差事。傳于金魯永曰口傳差出。當日辭朝。
정조 10년
吏曹口傳政事。以李榮運爲同福縣監。
정조 10년
金魯永啓曰。同福縣監李榮運當日辭朝事。命下矣。兩司俱未署經云。除在外疏批未下陳疏留院外。未肅拜呈告人員。竝卽牌招。以爲署經之地。何如。傳曰。允。
정조 10년
洪檢啓曰。弘文提學徐有隣牌不進。推考傳旨今方捧入。而柑製命下之後。如是違牌。事甚未安。更卽牌招。何如。傳曰。允。
정조 10년
金魯永啓曰。弘文提學徐有隣。旣已承牌。藝文提學李命植。卽爲牌招。同參考試。何如。傳曰。允。
정조 10년
金魯永啓曰。藝文提學李命植牌不進。推考傳旨今方捧入。而同參考試。旣有定式。如是違牌。事甚未安。更卽牌招。何如。傳曰。允。
정조 10년
金魯永啓曰。藝文提學李命植再牌不進。推考傳旨今方捧入。而同參考試。旣有定式。如是違牌。不卽膺命。事甚未安。所當更請牌招。係是一日三牌。何以爲之。敢稟。傳曰。更爲牌招。
정조 10년
金魯永啓曰。藝文提學李命植。三牌不進。推考傳旨今方捧入。而同參考試旣有定式。連事違召。終不承膺。事體所在。誠極未安。所當更請牌招。而係是一日四牌。何以爲之。敢稟。傳曰。更爲牌招。
정조 10년
傳于洪檢曰。大司成聞有實𧏮。柑製不得進參云。許遞。前望單子入之。待下批牌招察任。
정조 10년
大司成前望單子入之。李在學落點。
정조 10년
傳于金魯永曰。大司成先進去後謝恩。
정조 10년
金魯永。以行都承旨意啓曰。臣與弘文提學徐有隣。謹奉御題。來詣泮宮開場矣。儒生無一入場之人。故問其委折。則居齋儒生等以爲。生等以沐浴之義。猥陳懲討之章。前後三籲。未蒙一允。義理莫伸。憤痛轉激。君讎國賊未討之前。義不欲赴擧云。問於方外儒生則以爲。齋中發論旣如此。處義宜無異同。亦不得冒赴云。儒生旣不入場試事。無以擧行。何以爲之。敢稟。傳曰。諸生處義。極基過當。御題事體。至爲尊嚴。更令大司成。申諭齋生。設場與否。卽爲知入。
정조 10년
傳于洪檢曰。都承旨持此御題。與弘文提學。偕往泮宮。試取以來。
정조 10년
傳于李祖承曰。科次入侍。
정조 10년
李祖承。以備邊司言啓曰。濬川司不可無主管之人。堂上有闕代。兵曹判書金履素差下。使之察任。何如。傳曰。允。
정조 10년
李祖承。以禁衛營言啓曰。今此親臨春塘臺柑製時。銅龍門入直軍中。建陽銅龍等門。各留十名。其餘軍。因標信除出。把摠金景濂。元入直哨宮崔必濟。領率排立於布帳外。事畢後。還入直之意。敢啓。傳曰。知道。
정조 10년
李祖承。以訓鍊都監言啓曰。今日殿座時。廣智營入直軍四十名。設布帳外排立。故宮墻外巡邏。無以分排。依例以附近營守直軍。推移行巡之意。敢啓。傳曰。知道。
정조 10년
領議政金致仁。領中樞府事鄭存謙。判中樞徐命善。領敦寧洪樂性。左議政李福源。右議政金熤。知中樞具允鈺具允明。左參贊李命植。行司直金華鎭韓光會。淸川君金鍾正。判敦寧金鍾秀。行司直尹東暹。右參贊金魯鎭。漢城判尹李在協。刑曹判書鄭昌聖。行副司直徐有隣徐有寧。兵曹判書金履素。禮曹判書洪良浩。行副司直尹東晳鄭好仁徐有慶李柱國。行副護軍崔東岳。知敦寧李灃。知中樞姜世晃。行副司直尹塾吳載純鄭昌順李昌運。行副司直尹坊金用謙。吏曹判書尹蓍東。漢城左尹申益彬。行副司直李崇浩李世奭。漢城右尹具㢞。行副司直李敬懋李邦一徐有大金載順。戶曹參判任希曾。同知邊得讓。行司直洪檢蔡弘履尹師國吳大益金憙。刑曹參判金思穆。行副司直李在學。行副護軍吳載熙李文德李明運元厚鎭。行副司直南玄老尹承烈李鎭恒。行副護軍任嵂李應爀。行副司直趙世選李得濟李聖圭。工曹參判趙瑍。吏曹參議李時秀。戶曹參議金載人。兵曹參議柳誼。參知李頤祥。刑曹參議金履禧。工曹參議鄭彦郁等啓曰。伏以。臣等昨將擧國之願。猥瀆盈庭之籲。而辭不能達意。誠不足格聽。三啓連上。一兪終靳。每奉慈批。相顧抑塞。噫。慈聖殿下。以臣等今日之請。爲只出於區區歸美之誠而已耶。慈聖之平日所秉執。卽安宗社也。明大義也。以是而贊大策於聖神授受之際。以是而廣儲嗣於國本孤危之日。又以是而赫然降初一日諺敎於亂賊醞釀。朝野玩愒之時。今幸巨魁旣誅。凶窩漸破。餘醜行且殲殪。疑端庶得鉤發。呼吸之禍機。轉爲盤泰。斁絶之彝倫。揭如日星。宗社之安。大義之明。皆以如一慈旨矣。於是乎揄揚慈聖之盛德。然後可以知宗社之再安也。發揮慈聖之嵬烈。然後可以見大義之始明也。上告陟降。陟降悅豫。下布八方。八方蹈舞。而又必須鋪張玉牒。刻畫金篆。然後事體益嚴重。義理益明正。可以昭垂於天下後世矣。乃慈聖過執謙挹之細節。不念隆奉之聖孝。惡在其爲宗社重大義之苦心至意也哉。況我先大王之辛卯處分。默密危兆。逆折奸萌。今日之變。如執左契。慈聖之勉受鴻名。小答輿情。卽所以彰我先大王日月之明也。慈聖若念及於此。則必不待臣等之言。而幡然允從矣。臣等煩瀆是懼。不敢長語。只以宗社大義四字。略陳愚衷。惟慈聖念哉。惶恐。敢啓。以諺書答曰。昨日已悉諭意。其止之。退去。
정조 10년
領議政金致仁。領中樞府事鄭存謙。行判中樞府事徐命善。領敦寧府事洪樂性。左議政李福源。右議政金熤等。率百官啓曰。伏以。臣等率卿宰。連日仰籲。未蒙兪音。徊徨抑鬱。不得不更與百僚。咸造大庭。瀝懇申控。以冀慈天之垂察焉。昔在乙未冬。賤臣獜謙等。敢懷不滿於代理之命。百方沮撓。潛逞異圖。而我慈聖。實協贊之。左右之。保佑之。國家之得有今日。皆我慈聖賜也。我聖上卽祚以後。凡三上顯冊。而乙丙間鴻功盛烈。則迄未效揄揚者。雖出於仰體撝謙之至德。而群情之鬱。彝典之闕蓋久矣。噫。漢之明德。宋之宣仁。古所稱賢母后。而未聞明德。討漢賊於方張。宣仁扶宋祚於幾危。獨慈聖不大聲以色。天討亟行。宗國復安。回思却藥撤膳之時。今値上告下布之慶。聖孝方篤於顯揚。群情倍切於崇報。苟不於此時。亟擧非常之徽典。竝闡無前之巍烈。則今日臣子。其可曰有臣分乎。批旨中未了當之敎。臣等尤不勝莊誦警惕之至。十三字刀割以言乎國事。則妖宇尙逭王章。以言乎五九月之變。則尙未始究覈。臣等區區。亦未敢以爲了當。而義理始明。倫彝復敍。肘腋之憂少寬。盤泰之基再奠。太平萬世。自今伊始。今玆所請。上關宗社。我慈聖殿下。念及於此。則兪音之降。必不待臣等之畢辭矣。惶恐。敢啓。以諺書答曰。連爲悉諭未亡人之意。尤爲張大何也。速止。便心焉。
정조 10년
丙午十二月二十三日午時。上御誠正閣。時原任大臣入侍時。行左承旨黃昇源。假注書李德鉉。記事官李相璜金祖淳。領議政金致仁。領府事鄭存謙。判府事徐命善。領敦寧洪樂性。左議政李福源。右議政金熤。以次進伏訖。致仁等曰。朝晝異候。聖體。若何。上曰。一樣矣。王大妣殿氣候。若何。上曰。一樣矣。惠慶宮氣候。若何。上曰。一樣矣。致仁曰。昨日之擧。擧國歡忭。而慈聖終靳允許。誠不勝悶迫之忱矣。上曰。允許則甚難之。誠悶矣。何以爲之則好耶。致仁曰。今旣五啓。不可中止。以庭請爲計矣。上曰。然則左相先退出令。可也。福源承命退出。致仁曰。昨日賓啓座目。趙時偉入。而臣連日奔汨之餘。精神昏耗。未能覺察。誠極惶悚。而趙時偉名字。豈可入於此啓。且時偉方在楊根。尤非可論。改付標。何如。上曰。不必然矣。上曰。因言端有下詢者。延齡君家主祀。已有先朝下敎。而若以繼絶爲定。則昭穆有掣礙之端。在古有可據之例乎。卿等各陳意見。可也。致仁曰。以恩信直繼延齡。則禰位闕矣。是不可以繼絶論。先祖下敎。不曰繼後而曰主祀者。抑有微意。存於其間乎。福源曰。旣命奉祀。則禰位似不可闕矣。熤曰。奉祀。奉其香火之謂也。繼後。繼其倫序之謂也。士庶之家。或有只奉其祀。而不能繼其序者。此則似不可用此例也。上曰。後日次對稟處。可也。出擧條致仁曰。頃日筵中。因下敎。始聞有趙相羽等事。未詳事實。倉卒仰對矣。追聞之則往復割名。擧措凶悖。其心不可測。此非竄配薄勘。所可了當者。若不究覈其情節。則加律恐不可已也。上曰。加律何律也。致仁曰。島配也。上曰。依爲之。出擧條熤曰。端廟朝相臣忠翼公金宗瑞祠板。今秋得之於白嶽山麓。蓋湖南士人之游覽白嶽者。見玉凾露出一面於松崖之側。發而視之。中有一木主。卽故相祠板也。錄其事狀。牓于通衢。其後孫聞之。尋覓而得之。若欲仍奉。則親盡已久。而私自承祀。嫌於不祧。欲埋安則隱而復顯於累百年之後。而旋卽埋安。有所不忍。莫知所以爲處。來問於臣等而禮無所據。不能指一爲答。而故相之忠節勳勞。俱係卓絶。事且奇異。敢此因言端仰達矣。上曰。聞甚奇異。旣聞之後。不可仍置。雖非勳臣。拓邊之續。至今傳稱。況其節義。不下於六臣。忠文祠板之置之書院。其家無主祀之子孫故也。忠翼公則有子孫云。特今不祧。似合事宜。卿等之意。何如。致仁曰。昔年忠文祠板之復出也。先正臣宋時烈等諸議以爲。累百年後。旣隱復顯。何忍使之復埋云。今此故相家事。又與之相符。事甚奇異。故相忠節固卓然。且有大勳勞於國家。特許不祧。恐非過典也。福源曰。故相雖未錄勳。開拓六鎭。其功甚大。況其忠節卓然。特許不祧。似合於表章之道矣。上曰。依爲之。其奉祀孫。因先朝承傳。官至守令。今已作故云。令該曹推訪主祀人。調用。可也。出擧條致仁曰。臣於向來具聖弼贈職事。有不勝駭愕者。推恩贈官。自有界限。聖弼之議政貤贈。何所據也。旣係格外之典。濫猥莫甚。到今尤不當仍置。其所贈議政官誥。卽令該曹削去。何如。上曰。依爲之。出擧條上曰。分付成均館。設場與否。卽爲知入。賤臣承命出問回奏曰。因儒生之終不回聽。尙未設場。故今方草記云矣。上命書傳敎曰。俄因試所承旨草記。批答有申諭諸生之敎。而又聞尙不承從。以此方又草記云。諸生事。極爲未妥。懲討自懲討。科擧自科擧。以所請之不得準請。爲不赴擧之話欛。是豈成說乎。諸生讀古人書。凡於義理界分。必有裁量于中者。今以不當之義。如是冒瀆。致使御題。委置館中。中使亦不復命。如許士習。前所未聞。力請之積誠與否。不在於似此怪擧。申飭之後。屢次違拒。徒歸方命之科。到此諸生。更何敢逡巡。卽令試所承旨。嚴飭大司成。斯速設場。擧行形止。仍卽草記。命退。諸臣以次退出。
정조 10년
丙午十二月二十三日未時。上御重熙堂。軍士房承旨入侍時。左副承旨李祖承。假注書李德鉉。記事官尹行任金祖淳。以次進伏訖。上命書傳敎曰。今日諸生事。其可成說乎。俄下傳敎。何等申複。而今又以不得赴擧之意。本館草記云。此大關國綱。如封章等事。雖不可立異。至於赴科一款。自中當有參差之論。如是混同處義。致使奉命承旨中使。將至空還之擧。寧有如許擧措。引義之齋任。渠旣以此發論。雖難赴擧。外此他儒生。其在遵朝令之道。豈敢更事云云。然而身爲師儒之長。不能嚴飭。致有更煩之擧。事體所在。極爲駭然。當該大司成罷職。士論則公議所在。而始旣不念慮後之策。輕發徑情之擧。以致擧措之乖宜。士習宜先較正。兩掌議爲先停擧。大司成前望單子入之。待下批牌招。先進去後謝恩。仍令卽爲設場。無敢以不得擧行之意。更爲草記事。分付。如是下敎之後。又復遲滯。國子長勘以重律。以此嚴飭。又命書傳敎曰。今日士習之如此。皆由於不能董飭之致。大司成及齋任。雖已處分。不可不一番洞諭。使諸生知義理界分。大司成率赴場儒生。來待於通化門外。洞諭後。仍設柑製。以此。分付。上曰。出宮門路。以協陽門爲之。出榻敎命書傳敎曰。新除授承旨。牌招察任。又命書傳敎曰。副輦儀仗置之。挾輦軍。以金虎門弘化門入直軍中四十名。除出事。分付。仍命雲寶劍宣傳官外。侍衛及禁軍。皆以入直磨鍊。出傳敎又命書傳敎曰。都承旨前望單子入之。待下批牌招察任。命退。承史以次退出。
정조 10년
丙午十二月二十三日申時。上詣春塘臺。賜柑儒生試取入侍時。行都承旨洪檢。行左承旨黃昇源。右承旨徐鼎修。左副承旨李祖承。同副承旨金魯永。記事官金孝建。假注書李德鉉。記事官李相璜金祖淳。原任待敎李崑秀。待敎尹行任。以次侍立訖。上具翼善冠烏犀帶白皮靴。乘輿出協陽門。由靑陽門御春塘臺。上命館堂上徐有隣李秉模。曉諭諸生曰。士氣有許多般道理。爾等今日之事。若係士氣。則予旣位兼君師。豈可導之以非乎。爾等若以不能討逆。爲處義之端。而不爲入場。則滿朝將無從仕之人矣。然而爾等旣以此處義。質言於上。而今若無端强令赴場。則爾等雖入場。其處義則太沒着落。爾等當作何如人耶。向晩親臨。專爲諸生進身之地也。爾等明聽曉諭之言。安心赴擧。有隣秉模。承命出諭回奏曰。諸生以爲。聖敎及此。臣等敢不奉承。而大司成及齋任。皆以此被譴。則臣等實難赴擧爲言矣。上曰。然則大司成及齋任處分。當有闊狹。安意赴擧事。更諭。可也。有隣秉模回奏曰。以聖敎內辭意曉諭。則諸生皆以赴擧爲計云矣。上曰。諸試官進前。仍命頒柑。命有隣書題訖。上曰。捧券滿五軸。試官持來詣閤。由協陽門還內。諸臣以次退出。
정조 10년
丙午十二月二十三日申時。上御重熙堂。右承旨入侍時。右承旨李祖承。記事官金孝建李相璜金祖淳。以次進伏訖。上曰。都承旨與提調入侍。賤臣承命出。與行都承旨李秉模。藥房提調徐有隣。追入進伏。上曰。庭試初試。以來十七日爲定。各道儒生之趁期上來。似有太速之歎矣。有隣曰。然矣。上曰。庭試初試。以來念後退定事。分付。賤臣承命出傳。命書傳敎曰。關西守令上疏中。有大段不審。而初旣矇然捧入。致煩提敎。而又不登時論題於書目下送。以此以彼。做錯大矣。該房承旨。從重推考。原疏還下送。命退。諸臣以次出。
정조 10년
丙午十二月二十三日三更。上御誠正閣。科次入侍時。左副承旨李祖承。同副承旨金魯永。記事官金孝建。假注書李德鉉。記事官李相璜金祖淳。讀券官右議政金熤。行副司直徐有隣。大司成李秉模。對讀官吏曹參議李時秀。行副司直李集斗朴天衡。副司果曺允大。以次進伏訖。上命分考。仍命書傳敎曰。入場儒生數多。考券必至撤宵。行副司直鄭昌順尹塾。直閣鄭大容。修撰李百亨。試官加差。又命兵曹入直堂上。同參考券。賤臣承命出。與兵曹參議李頤祥偕入進伏。考試訖。上曰。壯元則二丈中。從卿所見。擇出。可也。熤曰。第一丈勝於第二丈。當置第一矣。上曰。從所見爲之。熤曰。詳看則第二丈可合第一矣。上曰。何也。熤曰。第一丈首句。大有病欠。不可不抹。登第文首句之抹未安矣。上曰。從所見爲之。可也。熤書三下一於第二丈。三下於第一丈。拆封。第一丈卽安檍而年六十。上憮然曰。予則初知此文之爲實才。而末乃見屈。雖是數也。誠可矜也。仍命書傳敎曰。柑製居首幼學朴崙壽。直赴殿試。之次生員安檍。幼學李洪柱。直赴會試。生員徐貞輔。幼學趙奎采。各給二分。命退。諸臣以次退出。
정조 10년
傳于洪檢曰。左副承旨入侍。
정조 10년
徐鼎修啓曰。今此皇曆。京畿監營二件一件營上。一件勅使所經邑分上。黃海監營二件。一件營上。一件勅使所經邑分上。平安監營四件。一件營上。三件勅使所經邑分上。開城府。江華府。原春監營。忠淸監營。全羅監營。慶尙監營。咸鏡監營。各一件營上事。自本院依例成有旨。下送京各司。應爲頒賜。二十三件。亦爲依前頒給之意。敢啓。傳曰。知道。
정조 10년
徐鼎修啓曰。今日親臨受誓戒。禮儀使不可不備。禮曹判書李命植。卽爲牌招。何如。傳曰。允。
정조 10년
傳于洪檢曰。都承旨入侍。
정조 10년
洪檢啓曰。藥房都提調洪樂性。提調徐有隣爲承候。率醫官來詣請對矣。傳曰。入侍。
정조 10년
傳于洪檢曰。時原任大臣入侍。
정조 10년
傳于洪檢曰。軍士房承旨入侍。
정조 10년
傳于金魯永曰。明日頒敎。旣命以權停例行。禮儀文亦宜省略。承傳出復位後。百官四拜節次除之。山呼後四拜亦除之。以俯伏興平身磨鍊。只行先後四拜事。分付通禮院。
정조 10년
傳于徐鼎修曰。禮房承旨馳詣宗廟永寧殿。社稷景慕宮。奉審摘奸以來。十八行刀割
정조 10년
領議政金致仁。領中樞鄭存謙。判中樞徐命善。領敦寧洪樂性。左議政李福源。右議政金熤。知中樞具允鈺。左參贊李命植。行司直金華鎭韓光會。知中樞具允明。淸川君金鍾正。判敦寧金鍾秀。行司直尹東暹。右參贊金魯鎭。漢城判尹李在協。刑曹判書鄭昌聖。行副司直徐有隣徐有寧。兵曹判書金履素。禮曹判書洪良浩。行副司直尹東晳鄭好仁徐有慶李柱國。行副護軍崔東岳。知敦寧李灃。知中樞姜世晃。行副司直尹塾吳載純鄭昌順李昌運尹坊金用謙。吏曹判書尹蓍東。漢城左尹申益彬。行副司直李崇祜李世奭。漢城右尹具㢞。行副司直李敬懋李邦一徐有大金載順。戶曹參判任希曾。同知邊得讓。行副司直洪檢蔡弘履尹師國吳大益金憙。刑曹參判金思穆。行副司直李在學。行副護軍吳載熙李文德李明運元厚鎭。行副司直南玄老尹承烈李鎭恒。行副護軍任嵂李應爀李得濟。行副司直趙世選李聖圭。工曹參判趙瑍。吏曹參議李時秀。戶曹參議金載人。兵曹參議柳誼。參知李頤祥。刑曹參議金履禧。工曹參議鄭彦郁等啓曰。嗚呼。惟我東朝殿下。佑翊聖躬。實惟先大王之苦心止慈。是遵也。凡今廷臣之顒祝東朝。亦惟先大王之盛德至善。不忘也。相率齊籲。連日强聒而不知止者。蓋欲追先朝裕昆托重之盛意。伸當宁顯親揚美之至懇。伏願慈聖。勿以揄揚之或近於豫大。隆奉之或妨於謙抑。而穆然三思。亟許臣等之請焉。答曰。因卿等請之不止。病中用心誠難矣。速爲出去。
정조 10년
安川君烓。西春君爗等啓曰。宗社之得有今日莫非慈德之攸賜。則外庭諸臣之連請徽號。保得揄揚者。寔是擧國之輿情。而況臣等忝在屬籍。其所祈祝。尤當如何哉。此所以諸臣之相率陳章。仰瀆天聽。而前後批旨。連以慈德之撝謙爲敎。臣等之抑鬱。容有極哉。猗歟。聖躬之保護。國勢之奠安。莫非我慈聖弘功聖德。則以聖上揄揚之孝。以群下贊美之忱。惟在於亟擧顯號。以畫萬一。伏乞仰體丁卯之盛儀。克盡聖上之達孝。卽允諸請。俾益群情焉。惶恐敢啓。答曰。朝廷之請。酬應且苦。卿等亦爲此擧措乎。速爲退去。
정조 10년
以前平安監司奪符宣傳官狀啓。傳于金魯永曰。爾則留待。廚傳有弊。先爲上來。舊伯亦令追後星火上來事。回諭。
정조 10년
備忘記。前司謁林益賢。前別監崔昌祿。司謁除授。
정조 10년
傳于金魯永曰。禮房承旨入侍。
정조 10년
傳于金魯永曰。留院公事入之。
정조 10년
禮曹參判前望單子入之。李崇祜落點。
정조 10년
備邊司以李敬懋爲禁衛大將。
정조 10년
兵曹口傳政事。李昌運爲左邊捕盜大將。
정조 10년
以禁府都囚徒。傳于金魯永曰。保放罪人宋樂休。卽爲放送。
정조 10년
金魯永啓曰。藝文提學李命植。有稟達事。來詣請對矣。傳曰。酬應苦矣。何事請對乎。以所懷書入。
정조 10년
傳于黃昇源曰。劇任不可輕遞。鑄錢工役方張。前判書鄭一祥。本職仍任。牌招察任。
정조 10년
傳于金魯永曰。參班在明。卿宰侍從堂上堂下罷削人竝敍用。與侍從未付軍職人員。令該曹口傳付軍職。
정조 10년
金魯永。以同知館事行大司成言啓曰。臣等伏奉本館草記批旨。招致泮主人。使之通諭於方外諸儒生。勸卽入齋。則皆以爲旣參疏錄。處義無異云。而日勢已晩。終無一人入來者。此莫非臣等不善勸入之致。不勝萬萬惺懍。伏地俟罪之意。敢啓。傳曰。疏錄旣過數千。則方外諸生。以處義之無異同尙不入齋者。不可謂無所據。此則可見大同之論。何必歸之偏私乎。況屢次逡巡。猶可見士氣之不泯。他儒生勸入擧條置之。卿等依舊例。出至橋門。招集諸生。宣此批旨。仍以本事。業已洞悉。不待昭晣。自可昭晣之意。一體曉諭。卽令入齋。仍設食堂事。知委擧行。近因此事。升庠不得設場云。而柑製亦未爲之。升庠勿拘齋日及殿坐動駕。限內擧行。柑製再明日。弘文提學牌招。仍許通方外。因此又思之。疏頭韓濟裕。雖有停擧之命。疏下亦不下數百。則安知不以此引義乎。亦旣示意。停擧蕩滌。此外前後停擧人。一竝解停。擧行形止。卽爲草記。可也。
정조 10년
金魯永。以同知館事行大司成言啓曰。臣等於昨者。妄效執藝之義。仰瀆崇嚴之聽。及伏奉批旨下者。有他儒勸入之擧。出於息鬧。況趙相羽等已勘罪。勿辭勸入後。草記之敎矣。惟此聖意之出於鎭安。臣等雖甚愚迷。豈敢不知。而第伏念目下鎭安之方。惟在於慰諭空館之齋儒。使之還入。然後庶或有妥帖之望。至若趙相羽等勘罪事。臣等於前後勸入之時。每聽諸生之言。則諸生以爲。趙相羽輩勘罪一款。有非儒生之所敢干涉。其所顒望而恭俟者。只在於疏儒被誣之昭晣云。則諸生處義之不係於相羽輩勘罪者。槪可知矣。至於他儒勸入後。草記之命。則臣等昨日之疏。亦已備陳。而凡今之冠儒服儒者。莫不入參於懲討之疏。則疏儒齋儒。旣無處義之異同。擧皆自引。實無招集之路。以臣等愚見言之。則更加勸諭於空館儒生。期於還入。恐合事宜。況今聖廟空齋。爲日已久。此是前所罕有之事。而明日太學賀箋。亦將有闕封之慮。言念泮事。萬萬罔措。此莫非臣等俱以無似。待罪重任。不善擧行。以至此境。只自惶隕俟罪之意。敢啓。傳曰。知道。予之問于大臣。大臣之如是對揚。俱出於息鬧。豈忽待士之道而然哉。今則趙相羽等已勘配。方外諸生中。安知無如盧述者。承命入齋乎。卿等何不以入齋與否。問于諸生。何如是經先草記乎。諸生之拜辭聖廟。爲日已久。其在事體。萬萬不可。但以未安空齋空館言。明日拜箋。又豈可無端闕爲。卿等知悉。依啓下擧條。卽爲擧行。如卽入齋。仍設食堂。形止卽爲草記。
정조 10년
洪檢。以吏曹言啓曰。今此社稷祈穀大祭親行敎是時。薦俎官。例以戶曹判書塡差。而戶曹判書鄭一祥。方在臺啓中。不得已以他重臣塡差以入之意。敢啓。傳曰。知道。
정조 10년
洪檢。以吏曹言啓曰。今此社稷祈穀大祭親行敎是時。執禮執尊大祝祝史齋郞。俱以侍從塡差矣。時無職名人員。令該曹口傳付軍職何如。傳曰。允。
정조 10년
李祖承。以兵曹言啓曰。今十二月二十一日。武臣賓廳講書日次。而親臨內試射相値。不得爲之之意。敢啓。傳曰。知道。
정조 10년
洪義榮。以兵曹言啓曰。今十二月二十五日親臨社稷祈穀祭誓戒時。別雲劍洪良浩。時無職名。依例口傳付軍職。何如。傳曰。允。
정조 10년
兵曹口傳政事。副司直單洪良浩。
정조 10년
李祖承。以禁衛營言啓曰。今番各處把門將卒中。哨官崔必濟軍六十四名。入直於銅龍門矣。今日春塘臺試放時。待標信出試。事過後。還入直之意。敢啓。傳曰。除標信擧行。
정조 10년
金魯永。以義禁府言啓曰。因刑曹啓目。李常俊殺獄初檢官。令該府拿問處之事。允下矣。當該檢官南部奉事李春英。時在京畿陽川地云。依例發遣府羅將。拿來何如。傳曰。允。
정조 10년
金魯永。以義禁府言啓曰。保放罪人宋樂休。卽爲放送事。命下矣。龍虎營保放罪人宋樂休。卽爲放送之意。敢啓。傳曰。知道。
정조 10년
李祖承。以御營廳言啓曰。依傳敎。本廳在囚罪人鄭尙濂姜師周。移送左捕廳之意。敢啓。傳曰。知道。
정조 10년
李祖承。以訓鍊都監言啓曰。依傳敎。本營拘留罪人鄭鶴濂鄭履貞趙性咸金彦國田海重等五名。移送捕廳之意。敢啓。傳曰。知道。
정조 10년
金魯永。以刑曹言啓曰。趙相羽等。雖有輕重之殊。何必强加區別。定配或徒配事。命下矣。趙相羽慶尙道玄風縣。鄭遂龜黃海道谷山府。鄭遂麒新溪縣。竝定配所。卽爲押送之意。敢啓。傳曰。知道。
정조 10년
李祖承。以禁衛營言啓曰。依傳敎。本營在囚罪人善德。各別嚴飭仍囚。得纔移送捕廳。趙愿放送。禹夏疇詳具罪目。移送刑曹之意。敢啓。傳曰。知道。
정조 10년
金魯永。以左右捕盜廳言啓曰。依草記批旨。右捕廳在囚罪人屢郞伊。發配次移送刑曹之意。敢啓。傳曰。知道。
정조 10년
洪義榮。以左右捕盜廳言啓曰。依傳敎。罪人許範文雲起女秀順女德氷女福愛女福艶具必漢。醫員朴泰益李廷老金宗鉉全致興等放送。張起柱更定配所次。出付畿營。賊復子好石重石。以年未滿。發配次出付畿營。明謙子壽億。以年未滿。發配次移送刑曹。復賊仰役奴忠男莫金。仰役婢占禮德伊等。絶島爲奴婢次。移送刑曹。以謙婢春丹。屬公次移送刑曹。明謙子鼎和。弟得謙。仍囚左捕廳。明謙。宜謙弟。三寸叔善亨。侄屢郞伊。移囚右捕廳之意。敢啓。傳曰。知道。屢郞伊發配次。出付刑曹。
정조 10년
金魯永。以兵曹言啓曰。依下敎。侍衛禁軍壯勇衛及武藝別監內吹兼內吹等處。設粥分饋之意。敢啓。傳曰。知道。
정조 10년
金魯永。以訓鍊都監言啓曰。今日春塘臺殿座時。依兵曹節目。弘化門軍五十名。金虎門軍五十名。廣智營軍四十名。待標信除出。各其將官率領。春塘臺下及設布帳外排立。北營標下軍三十名。依定式除標信除出。別將李性默。把摠李殷昌率領。集春門把守。雜人一切嚴禁。事畢後。還入直所之意。敢啓。傳曰。知道。
정조 10년
金魯永。以訓鍊都監言啓曰。依下敎。挾輦軍及別技軍排立軍等處。設粥分饋之意。敢啓。傳曰。知道。
정조 10년
金魯永。以禁衛營言啓曰。依下敎。本營槍劍軍及排立軍等處。設粥分饋之意。敢啓。傳曰。知道。
정조 10년
金魯永。以御營廳言啓曰。今此春塘臺殿座時。集春營入直軍五十名。東營入直軍六十一名。新營入直軍一百十一名內。各留十名。入直千摠姜柱河。把摠金得衍。哨官河龍珠趙學枋鄭弘哲率領。設布帳外排立。東營集春營入直軍。則待標信擧行。事畢後還入直間。集春營哨官崔鳳興。東營哨官方處行代直。而若値日暮。則宮墻外巡邏。難以分排。出番鄕軍各二十名。添入於東營集春營。使之警巡之意。敢啓。傳曰。知道。
정조 10년
金魯永。以御營廳言啓曰。依下敎。排立軍兵等處設粥分饋之意。敢啓。傳曰。知道。九行半刀割
정조 10년
刑曹判書鄭昌聖。參判金思穆。參議金履禧等疏曰。伏以。惟天惟祖宗。祐我邦國。慈敎炳幾而誕發。王室瀕危而復安。罪人斯得。天討克行。賀儀只隔一日。歡抃普切群情。吾東方磐泰之基。庶幾革固。然而權停之擧。終歸節文之未備。三行半刀割或使莫重大禮。若致臨期停退。其於損國體而駭聽聞何哉。大抵懲討之道。須盡鋤治之方。可無遺患之慮。傳曰劓殄滅之無遺育。古先哲王。亦豈嗜殺而然也。誠以嘉靖邦家之道。垂俗後昆之謨。不得不如是也。噫。世變之層生。鈇鉞之數行。不但宗國之深憂。抑亦聖代之所羞。以殿下之明理達識。何不念滋蔓之患。忽荓蜂之戒乎。以賊復之招觀之。前後諸賊未鋤。脈絡相貫。前轍昭昭。經驗不差。而殿下猶且姑息。專事包荒。方來之慮。無所不至。思之及此。骨驚心寒。況彼寧鎭凶孽。雖是孤雛。名出賊招。情節未覈。而預慮其父之收司。不許嚴鞫而得情。此猶如此。他復何說。本曹刑訊。只是逃躱一款。若其逆節負犯。不敢擅問。亟從臺請。設鞫究竟。斷不可已。且典獄之囚。雜犯混處。防守甚難。雖欲嚴密。其勢末由。關係逆獄之罪人。豈可尋常拘禁。設鞫縱或姑徐。亦當移送捕廳。依法取服。實合事宜。臣昌聖。敢於昨筵。冒貢危憤。而夜漏旣下。未能畢攄。退猶耿耿。又此附陳。惟聖明澄省焉。答曰。省疏具悉。勿煩。
정조 10년
持平金履成疏曰。伏以。皇天不吊。我春宮邸下。奄棄銅闈。宗社之托無所。神人之望靡係。日月寢遠。痛冤冞切。及夫九月之變又出。天心之一分可恃者。更無餘望。則擧國之悲憤疑怪。日以層積。何幸我慈聖殿下。誕頒十行之敎。明諭在庭之臣。扶聖躬立人紀之盛德至意。孰不感位。而至於兩次喪變。症勢凡百。自初怪底之敎。臣奉讀未半。自不覺聲淚之無從。而心骨之俱願也。伏惟我殿下。明燭幾微之際。洞悉禍變之源。則其間許多歲月。聖心之痛惜冤酷。曷有其極。而尙今忍而不發。至於慈敎之下。猶遲盤覈之道。臣實惑焉。臣竊伏見近日一二疏批。以無的疑難考覈爲敎。嗚呼。其將終於未的。而不可以覆耶。四行刀割嗚呼。瞻彼南坰。萬事靡及。群下之所以奉揚慈敎。少洩一半分冤憤者。惟在於此而一日二日。伈俔度了。終不得究竟。則是不但負慈聖惻怛之旨也。亦負我王世子也。豈忍爲此哉。伏願殿下。仰承慈敎下循公議。亟命有司。嚴鞫諸賊。期於得情。而無所留難焉。夫治逆之道。苟不能明覈端緖。悉㧞根柢則涓流之漸滋。潦火之益熾。卽其必然之勢也。遡觀已然之跡。則凶如榮德而三尺不加。亂逆無所懲畏。倫綱遂以滅絶。一轉爲夏恭之逆。再轉爲復喆之逆。後來逆種之滋蔓。卽由於前日之失刑也。顧今鋤治之日。正屬懲毖機。而撤鞫之命。遽下於才殲兩賊之餘。竊恐殿下此擧。使彼干連疑懼之徒。釀成他日之患禍。又如今日之爲也。思之及此。豈不懍然而寒心哉。然則殿下所以酌處於宇鎭以謙者。大是失刑。而況有條件仍之未盡鉤覈。則更加嚴訊。快施典刑。斷不已也。伏願默運聖慮。亟允群請焉。十六行半刀割仍伏念臣前後恩造。與天無極。煦噓之仁。殆深於顧復。抆拭之澤。不啻如薰沐。一期六遷。皆出天隕。三入臺端。罔非異數。則生死向前。矢心圖報之願。天地鑑臨。炳然如丹。臣適値下鄕。晩聞此報。旣未及於百僚叫閤之日。則到今恩除之下。尤宜竭蹶趨膺。以效沫飮之誠。而臣性本疎暗。識又鹵莾。向入薇院。以無端呈告。至彼儒臣譴削之請。則臣之無似。聖明固已洞燭矣。沐浴義重。雖非言私之日。而第玆耳目之官。責任不輕。雖在平常之時。猶難其人。況今討亂賊扶名義。專在言司之得任。則豈可以如臣之百不猶人者。苟然充位。以辱聖簡之明。以䙝名器之重哉。伏願天地父母。察臣不稱之實。諒臣難强之狀。亟許遞改。臣新除職名。以安私分。千萬至祝。臣無任屛營祈懇之至。答曰。省疏具悉。諸條勿煩。爾其勿辭察職。
정조 10년
掌令白師謹疏曰。伏以。皇天。不吊我邦家。東宮邸下。遽爾上賓。貳極空虛。七鬯無主。嗚呼。尙忍言哉。鞏固之國勢。忽焉而岌嶪。無憂之聖躬。忽焉而孤危。擧國臣民之悲冤而痛恨者。愈久愈切。伏惟大聖人止慈之德。痛悼摧惜。倘復如何。亦復忍以何辭。仰慰殿宮之慼也。嗚呼。八域神人之所顒望而祈祝者。惟在彌月之慶。而九月之變。復出於千萬夢想之外。輿情之驚慟而疑怪者。日甚一日。而未嘗傾刻忘于懷也。迺者慈聖諺敎。誕宣中外。若曰兩次喪變。凡百症勢。自初怪底。益知喪禍源委有所在而然矣。顧今窮覈之道。不容少緩。而大臣與閣臣之請。三司及諸臣之籲。乃以無指的爲敎。然則儲君之讎。無以復矣。臣民之冤。無以洩矣。古今天下。寧有是耶。乳道徑斷。熱劑之連進者。已是逆醫情節之彰著。滿庭臣僚。爭之屢月。殿下一味靳持。尙使戴頭於竄配之中。此何國體。此何王章。且其至凶極慘之陰謀祕計。決非一廷楫之所可獨辦。必有主張指揮於暗地者。而一不究覈。任之而已。則亂賊何以懲畏。輿情何以少洩。伏願廓揮乾斷。逆醫廷楫。亟令設鞫嚴覈。期於得情。快施刑章焉。十六行刀割嗚呼賊復。以三十年上將。藉其兵柄。陰懷凶圖。挾二字刀割而作爲窩主。結權凶而暗地排布。指日擧事。禍機斯急。倘非我祖宗之默佑。皇天之眷顧。豈能卽日掃蕩。快施顯戮也。蓋其凶憯情節。有浮於适雲。而今者誅討之典。反不用适雲之已例。刑政之乖當。孰有大於此者哉。況以謙之頑忍凶獰。惟事牢諱。不盡吐其窮凶情節。若使嚴加刑訊。則徒黨可以鉤得。逆節可以盡覈。而殿下急於收殺。直令用法。至有撤鞫之命。是豈鋤治黨與。永除禍亂之道哉。至若逆明。締結三道擧兵之劇賊圖爲內應。則其凶謀陰圖。與賊復無異。而只施梟示之律。不用孥戮之典。其可曰國有法乎。噫。鞫獄事體。何等嚴重。而草草了當。謂可以更無後慮者。是豈成說乎。伏願聖明。施復以殄滅之律。以謙則嚴加鞫問。覈其徒黨。以絶後患。逆明則施以孥戮之法焉。嗚呼。賊喆妖宇。羽翼於復謙。而潛通機密。綢繆於七字刀割千罪萬惡。父傳子襲。久秉句軸。廣樹黨與。屢居銓地。恣意弄權者。已是渠難容之罪。況其四字凶言。卽其結案。而逆宇則反有酌處之命。賊喆則尙逭盤釰之律。自有鞫獄以來。豈有如此疎漏者耶。噫。元惡大憝。出於十數年首相元戎。則其所排布者。豈若尋常逆孼。而其所以治者。反不若尋常逆孼。目下之憂。方來之慮。容有其極哉。惟彼寧鎭紹介兩賊。凡其凶毒情節。宜無所不參。而不囚王府。乃付秋曹者。是何治逆之法耶。嚴訊此賊。則復喆情節。可以盡覈。伏願聖明。宇寧兩賊。亟加嚴鞫。覈得逆節。賊喆快施當律焉。臣自來言議巽軟淸朝耳目之任萬不近似。前後屢叨。一無報效。居常怪恧。豈容復玷。而柏府新命。適下於聲討方嚴之際。臣義重沐浴。誠切庭賀。他不暇顧。冒沒出肅。而因仍蹲居。斷無是理。且臣與僚官有嫌。有不可聯翩於一閣之內。此固臣難冒之大防。伏乞聖慈。俯察微諒。特賜鐫遞。以安私分焉。答曰。省疏具悉。勿煩。爾其勿辭察職。
정조 10년
校理成種仁。副校理宋民載。副校理李彦祜。修撰吳泰賢。副修撰李庚運。副修撰申馥等疏曰。伏以。天下之大變何限。而今番五月之變。乃大變之大變也。人間之至冤亦何限。而今番五月之冤。卽至冤之至冤也。藉曰。致愼於疾病之際。無憾於刀圭之節。一遭此慟。千古餘恨。而矧玆症患。不無所祟。禍變必有所以。十行慈旨。不啻提敎之丁寧。擧國喧沸。倍切物情之疑怪。則一天之下。此變胡爲。萬世之後。此冤可忘。嗚呼。祖宗之眷佑方篤。而遽貽震驚之憂。殿宮之嘉悅方深。而反抱冤酷之痛。凡今日頂天覆地。食息於殿下之國者。倘不能沬血張膽。以復此讎。則曾禽獸之不若。尙可以人類自處乎。鞫案纔具。未聞端緖之覈得。章箚連上。尙靳明旨之夬降。則儲君之讎。將無日可復。而臣等到此。寧欲卽地滅死而已。嗚呼。疑焉而置而不究者。或事之無甚關係也。或跡之全沒把捉也。而今玆之變。果是何等變也。以事則至重而極冤。以跡則雖伏而孔昭。噫。彼逆醫乳媼。縱不過至卑至賤之類。而渠旣昵近左右。出入朝夕。凡係動靜。無不與知。則其爲凶黨之指使。陰圖之路徑。明若觀火。十手難掩。殿下試將此輩。一加訊問。則根因之曾不知從於何境者。始可鉤得。凶謀之曾不知出於何人者。始可覈出。以殿下至明。宜無所不燭。而何至今牢塞群請。不賜處分乎。況今番諸逆。其設施排布。至凶極憯。則又安知不一脈相貫。爛熳同情。而鞫體疎虞。般覈不及。至於宇鎭之千妖萬惡。何變之不圖。何心之不萌。而一杖不下。三尺遽屈。其爲憤痛。庸有極哉。十四字刀割一番刑訊。多般究詰。隱情自當畢露。脈絡無所不至。殿下何爲而視以已了之案。付之罔治之科耶。臣等固知我殿下至仁盛德。謂有濫蔓之慮。爲此收殺之擧。而惟彼凶徒逆黨。自知不免。死中求生。則必當其計益急。其禍益烈。思之及此。毛骨具竦。嗚呼。國賊未討。君讎不報。抱此窮天之痛。入參庭賀之班。歡忭之心。冤憤之懷。參互交竝。殆難定情。而且伏讀頒下敎文。尤不勝萬萬警惑。噫。今日之賀。卽討逆之賀。而亂逆之本。其果誰歟。公法至嚴。而結之以上下相持之辭。王言至重。而歸之欲決未決之科。此何足以布示中外。曉知本末。而彼匹夫匹婦之愚。亦必曰所賀者何事也。所討者何賊也。如是而得無日後之憂云爾。則今日廷臣。雖萬死。何以贖其罪乎。旣往之失。雖不可追。而儻殿下不遠而復。及今屈恩而伸法。則國勢從此增鞏。人心方始底定。伏願聖明。將臣等前後所請。更加深思。亟揮乾斷。先允逆宗依律之論。繼降諸賊更訊之命。永除宗社之憂。少洩臣民之冤焉。臣等俱以無似。忝叨邇列。徒抱腐心之痛。莫效碎首之義。惟以區區筆舌。冀或格回天聽。而一箚繼陳。四日靳批。臣等固自知忱誠淺薄。不足以見孚於君父。而第其秉執而爭請者。卽臣分之不容已也。一日未承批旨。則一日之臣分莫效。二日未承批旨。則二日之臣分未伸。堂箚事面之不輕。猶屬餘事。臣等鎭日齊會。瞻天顒俟。而挨到今日。尙阻恩音。悲憤層積。惶慙交切。一國之人。相對無面。三司之列。將何抗顔。非不知相率徑出。有關義分。而情窮勢蹙。萬不獲已。玆敢聯暴愚衷。齊出禁扃。伏乞聖明。察臣等至切之請。以幸國事。勘臣等擅離之罪。以昭法紀焉。臣等治疏將上之際。得伏見我東朝殿下昨日所下賓廳批旨。若曰苟有未了當之事。臣等奉讀未半。腔血愈沸。殿下縱以臣等之連事瀆擾。每下勿煩之敎。而我慈聖向來諺敎。今日批旨。前後諄複。聖意有在。則臣等之不忠無狀。不能卽日討賊之罪。到此尤無所逃。惟聖明竝垂察焉。答曰。省疏具悉。勿煩。爾等勿辭察職。
정조 10년
丙午十二月二十四日辰時。上御誠正閣。藥房入侍時。藥房都提調洪樂性。副提調洪檢。假注書李德鉉。記事官李相璜金祖淳。以次進伏訖。樂性曰。朝晝異候。聖體。若何。上曰。一樣矣。樂性曰。王大妃殿氣候。若何。上曰。一樣矣。樂性曰。惠慶宮氣候。若何。上曰。一樣矣。樂性曰。醫官待令矣。上曰。使之退去。命諸大臣入侍。賤臣承命出。與領議政金致仁。判府事徐命善。左議政李福源。右議政金熤。偕入進伏訖。上曰。承批乎。命善曰。未及承批。而領府事在。可迎承傳色矣。上曰。今則誠難處奈何。命善曰。誠罔措矣。上曰。今日則似不得請。若有得請之道。則可使卿知之。領相則出去。似好矣。致仁承命退出。上命大司成入侍。賤臣承命出。與大司成李秉模偕入進伏。上曰。昨日之試。居齋生不見云。然乎。秉模曰。似皆見之矣。上曰。觀其物情。渠亦自知其駭擧耶。秉模曰。此則不能詳知。而今番之事。以大體言之。亦可見其士氣之有在矣。上曰。大司成亦以士氣爲言。誠慨然矣。命善曰。士氣自有許多般道理。而今番事。蓋因一人發論。他人不能立異之致。所謂士氣。異於此矣。上曰。停擧儒生。誰也。秉模曰。尹鍾烈鄭世淳矣。上曰。以齋任之停擧。儒生處義乎。秉模曰。昨日下敎之後。儒生則似知停擧之分揀矣。上命書傳敎曰。大司成及齋任處分。當有闊狹之意。昨於臨軒。已設言於諸生。諸生梗生之論。亦非泮長齋任所可力沮。況今事旣妥帖。大司成罷職。齋任停擧竝分揀。上曰。陞試何間設行耶。秉模曰。連爲庭請。似不可爲之矣。上曰。勿拘爲之事。承旨出去分付。可也。命退。諸臣以次退出。
정조 10년
丙午十二月二十四日未時。上御重熙堂。左副承旨入侍時。左副承旨李祖承。記事官金孝建李相璜金祖淳。待敎尹行任。以次進伏訖。上曰。庭請啓辭草本入之。賤臣承命持入。命書榻敎曰。今夜出宮門路。以協陽門爲之。上曰。今日則諸大臣早爲退去之意傳之也。命退。承史以次出。
정조 10년
丙午十二月二十四日申時。上御重熙堂。左副承旨入侍時。左副承旨李祖承。假注書李德鉉。記事官尹行任金祖淳。以次進伏訖。上命書傳敎曰。誓戒在今夜。禮曹參判金峙默。聞有實病。許遞。前望單子入之。待下批牌招察任。上曰。進御交感蔘橘茶一貼煎入。出榻敎命退。承史以次退出。
정조 10년
丙午十二月二十四日初更一點。上御重熙堂。禮房承旨入侍時。右承旨徐鼎修。假注書李德鉉。記事官李相璜金祖淳。稟事閣臣尹行任。以次進伏訖。上曰。進御交感蔘橘茶一貼煎入。出榻敎命退。承史以次退出。
정조 10년
丙午十二月二十四日四更一點。上詣仁政殿。誓戒入侍時。行都承旨洪檢。行左承旨黃昇源。右承旨徐鼎修。左副承旨李祖承。右副承旨洪義榮。同副承旨金魯永。假注書李德鉉。記事官李相璜金祖淳。二直提學李秉模。待敎尹行任。直閣鄭大容。以次侍立訖。上具遠游冠絳紗袍。乘輿出協陽門。命侍衛軍兵毛具。由肅章門。詣仁政殿。至降輿所。左通禮跪啓請降輿。上降輿。左通禮啓請執圭。近侍都承旨洪檢跪進圭。上執圭。左右通禮前導。至版位南向立。贊儀唱鞠躬四拜興平身。諸享官及宗親文武百官。鞠躬四拜興平身。讀誓文官及刑曹判書。陞自東階。就讀誓文位西向立。讀誓文官讀誓文訖。讀誓文官及刑曹判書鄭昌聖。皆降復位。贊儀唱鞠躬四拜興平身。諸享官及宗親文武百官。鞠躬四拜興平身。左通禮進版位前。啓請還內。上釋圭乘輿。命書傳敎曰。莫重誓戒儀文。如是不備。殿門以內鹵薄皆從吉。而輦輿與擔陪之異色。槍劍軍之仍用靑色。大關禮制。擧行極爲駭然。內乘竝先汰後拿。該營大將罷職。仍命禁衛大將出代間。御營大將兼察。左捕將出代間。右捕將兼察事。牌招聽傳敎。又命當該司謁汰去。令攸司科治。由協陽門還內。諸臣以次退出。
정조 10년
行都承旨洪檢坐。行左承旨黃昇源坐。右承旨徐鼎修坐。左副承旨李祖承坐。右副承旨洪義榮坐直。同副承旨金魯永坐直。注書金孝健病一員未差。假注書洪樂貞仕魚用謙仕直。事變假注書張錫胤仕。
정조 10년
進箋罷後。大殿。王大妃殿惠慶宮中宮殿。奎章閣政院玉堂藥房口傳問安。答曰。知道。
정조 10년
李祖承啓曰。禁衛營將官來言。今日本營軍兵。日次私習云矣。敢啓。傳曰。後日次爲之。
정조 10년
李祖承啓曰。備邊司郞廳來言。今日賓廳日次。而庭請相値。不得來會云矣。敢啓。傳曰。知道。
정조 10년
洪檢啓曰。藥房都提調洪樂性。提調徐有隣。副提調洪檢。有稟達事。來詣請對矣。傳曰。入侍。
정조 10년
黃昇源啓曰。判府事徐命善。左議政李福源。右議政金熤。有稟達事。來詣請對矣。傳曰。入侍。
정조 10년
傳于洪義榮曰。吏曹參判沈豐之許遞。前望單子入之。待下批牌招。先參坐後謝恩。
정조 10년
吏批。判書尹蓍東進。參判李秉模進。參議李時秀進。都承旨洪檢進。以徐命善爲上尊號都監都提調。以徐有隣爲左參贊。以李崇祜爲戶曹參判。以金憙爲工曹參判。以閔鍾顯爲副提學。以沈豐之爲禮曹參判。以蔡弘履爲兵曹參判。以趙尙鎭爲大司成。以趙瑍爲同春秋。以魚錫定爲同敦寧。以趙㻐爲禮賓提調。以李命植李崇祜金憙爲上尊號都監提調。以鄭東敎李亨正李敬魯金魯成趙瑗爲郞廳。前牧使李重馥。前府使白東俊。前兵使李漢豐。安東府使柳義養。已上今陞嘉善。前府使李潤慶崔光璧。靈巖郡守李尙訥。已上今陞通政。已上復資事。承傳。
정조 10년
兵批。判書金履素進。參判未差。參議柳誼進。參知洪明浩進。副護軍單許𡨶。副司直單閔鍾顯李度默李在學金峙默金魯淳。同知單張昌周。
정조 10년
再政。副司直單沈豐之趙瑍。
정조 10년
傳于洪義榮曰。右副承旨與戶曹參判入侍。
정조 10년
傳于金魯永曰。大提學前望單子入之。
정조 10년
大提學前望單子入之。金鍾秀落點。
정조 10년
戶曹判書前望單子入之。趙㻐落點。
정조 10년
以假注書李德鉉改差。代以洪樂貞爲假注書。
정조 10년
注書金孝健病。代以魚用謙爲假注書。
정조 10년
兵曹口傳政事。以柳孝源鄭學畊李溏爲內乘。
정조 10년
黃昇源啓曰。左邊捕盜大將李漢昌。時無職名。令該曹口傳付軍職何如。傳曰。允。
정조 10년
兵曹口傳政事。副護軍單李漢昌。
정조 10년
黃昇源啓曰。新除授左邊捕盜大將李漢昌。卽爲牌招。傳授命召及大將牌傳令牌何如。傳曰。允。
정조 10년
兵曹。禁衛大將單李敬懋。
정조 10년
備邊司薦望。御營大將李邦一徐有大李漢昌。
정조 10년
洪義榮啓曰。御營中軍有窠。今過三日。尙不出代。事甚未安。當該大將。依定式推考警責。何如。傳曰。允。
정조 10년
兵曹口傳政事。以白東俊爲御營中軍。
정조 10년
徐鼎修。以禮曹言啓曰。今此王大妃殿上尊號吉日。以來月旬後念前擇入事。命下矣。卽令日官推擇。則來正月初八日吉初九日。初十日。十一日。十二日。俱有拘忌。十三日吉。十四日。十五日。十六日俱有拘忌。十七日爲吉云。以何日擧行乎。敢稟。傳曰。以初八日爲之。
정조 10년
金魯永。以王大妃殿。加上尊號都監郞廳。以都提調意啓曰。本都監都廳郞廳。副司果曺允大。弘文館應敎申耆差下。使之察任。何如。傳曰。允。
정조 10년
金魯永。以王大妃殿。加上尊號都監郞廳。以都提調意啓曰。玉冊文製述官書寫官及樂章文製述官。玉寶篆文書寫官實預差。別單書入之意。敢啓。傳曰。知道。
정조 10년
金魯永。以王大妃殿。加上尊號都監郞廳。以都提調意啓曰。本都監監造宮三員差出。別單書入之意。敢啓。傳曰。知道。
정조 10년
金魯永。以王大妃殿。加上尊號都監郞廳。以都提調意啓曰。本都監闕內待令郞廳。以入直武臣兼宣傳官。輪回察任。何如。傳曰。允。
정조 10년
黃昇源。以弘文館言啓曰。本館下番闕直。事甚未安。校理成種仁。副校理宋民載李彦祜。修撰吳泰賢。副修撰李庚運申馥。疏批已下。竝卽牌招。以爲推移入直之地。何如。傳曰。允。
정조 10년
金魯永。以兵曹言啓曰。來正月初一日。大駕詣社稷。初二日祈穀祭親行時。以何營軍兵隨駕。何營軍兵留陣。而禁軍及馬步軍。幾番幾哨磨鍊乎。敢稟。傳曰。以內外營及各營入直馬步軍。各留十名。訓將都領隨駕。標下軍亦以入直推移使用。禁軍入直八十人隨駕。斥候伏兵置之。留陣亦爲置之。可也。
정조 10년
洪義榮。以都摠府言啓曰。今日入直內三廳武兼禁軍及軍兵等。當爲中日習射。而百官庭相値。不得爲之之意。敢啓。傳曰。知道。
정조 10년
洪義榮。以司僕寺官員。以一二提調意啓曰。內乘竝先汰後拿事。命下矣。其代。卽令該曹口傳差出。以爲推移入直之地。何如。傳曰。允。
정조 10년
傳于洪義榮曰。當該司謁。令攸司科治。
정조 10년
金魯永。以刑曹言啓曰。當該司謁汰去。令攸司科治事。命下矣。當該司謁崔昌福李孝得。俱是出身。竝移禁府處之。何如。傳曰。允。
정조 10년
金魯永。以刑曹言啓曰。行首別監趙廷舜着枷嚴囚事。命下矣。罪人趙廷舜。依下敎嚴飭牢囚之意。敢啓。傳曰。知道。
정조 10년
金魯永。以義禁府言啓曰。因刑曹草記。司謁崔昌福李孝得等。俱是出身。移本府處之事。允下矣。崔昌福李孝得等。今方待命。卽爲拿囚之意。敢啓。傳曰。知道。
정조 10년
行大司憲李𡊠。行大司諫洪秀輔。掌令白師謹李太亨。持平金載翼金履成。校理成種仁李百亨。副校理宋民載李彦祜。正言沈銖趙鎭宅。修撰吳泰賢。副修撰李庚運申馥啓曰。鄭致達妻之凶逆。前後聲討。已盡其千妖萬惡之罪。凡在血氣之倫者。莫不切齒痛心。噫。危逼聖躬。沮遏大策。厚麟之凶謀。而窩窟則此賊也。推戴逆禶。謀危宗社。範能之逆節。而根柢則此賊也。此豈一日假息於覆載之間哉。三司之論。已及多年。轉而爲合辭之啓。合辭之啓。又閱幾年。而轉而爲伏閤之爭。當日處分。乃止於近島黜置。揆以邦憲。已爲失刑之大者。豈意向者。遽有出陸之命。不審殿下。何爲此萬萬過擧也。噫嘻。此賊之有萬戮難赦之罪者。殿下之所嘗洞燭者也。無一分可恕之端者。殿下之亦嘗俯諭者也。國無法則已。如其不然。則夫安有謀危宗社之如此賊。而使其首領之得保也。危逼聖躬之如此賊。而有此內地之移置也。當初殿下之不忍置法。姑從次律者。不過恐傷先王之德也。欲體先王之心也。此則有大不然者。先大王之於渠。止慈止愛之德。如傷若保之恩。是固大聖人人倫之至耳。渠若有一半分人心。則固當謙恭謹畏。奉承聖意。而獨奈狼性難訓。虺毒潛肆。謀逼先王之儲嗣。幾危先王之宗社。而幸賴先大王日月之明。終不爲此賊之所熒惑。赫然明斷。丕建大策。以奠我宗祊於億萬年磐石之固。此先大王之宏謨英烈。卓越百王。昭垂萬世者也。惟其梟腸之凶。鬼蜮之情。不及彰著於在宥之日。未克斷恩而正法也。今若以先王慈愛之恩。貸此賊罔赦之罪。則非所明先王之德。而體先王之心也。管叔致辟。何累於文王之聖德。而恩不掩義。所以爲周公之達孝也。以殿下之聖學高明。見理甚精。而何不劈破此義理之關。明正其亂逆之罪乎。夫朝廷命令之不由於喉院。罪謫去來之不關於王府。其爲後弊。有不可勝言。實非所望於聖明之時。而此亦猶屬餘事。妖凶如鄭妻。憯毒如鄭妻。而遽使移置於京師至近之處。巢穴得肆之地。喙息自如。防守不嚴。且以目下揆賊事觀之。凶招中所謂救貧議婚等說。又是妖賊之一大罪案。其糾結凶徒。煽動亂民之狀。昭不可掩。而其中罔測之凶言。亦有脈絡之相關者。此而置之。則又不知幾箇凶賊。接跡而起。藉爲淵藪。宗社之憂。容有其極。蓋其妖肚逆腸。愈往愈甚。初旣爲謀逆之巨魁。而王法不行。今又爲煽亂之窩窟。而近畿尙置。思之及此。不覺懍然。其不可一刻容貸也。決矣。請黜置罪人鄭致達妻。亟令王府。快正典刑。以洩神人之憤。噫嘻。痛矣。從古亂逆何限。而窮凶極惡。豈有如德相者哉。蝨附權奸。奴聽指使。與國榮所綢繆者。惟大計之沮遏也。與國榮所謀議者。惟國脈之潛圖也。四字凶言。已是振古所無之逆。而到今眞贓。盡爲發露。逆節尤極凶憯。筵席不道之奏辭。草本罔測之疏語。實爲澤白泓諸賊之根柢。而末乃與仁京輩。一種凶逆聲氣相通。徒黨寔繁。或推爲大將。或署爲先鋒。至於謀聚徒衆掠邑犯都。若非天佑宗祊。罪人斯得。滔天之禍。可勝言哉。德相乃以澤泓之罪首。又爲仁京之賊魁。雖千剮萬斫。不足以洩輿憤。而拿囚閱月。一未訊問。曾不得加一杖損一毛。使之徑斃於獄中。古今天下。寧有是哉。追律雖有禁條。而此賊則前後不道之言。皆出於渠口。諸賊承款之招。無非德相之結案。孥戮籍産之律。不施於此賊。其可曰國有三尺乎。且況逆復正法之後。四字刀割凶謀逆節。及今益彰。擧國臣民腐心之痛。切齒之讎。尤有倍於前日。請物故罪人德相。亟施孥籍之典。金宇鎭之彌天罪惡。已悉於三司劄啓。而苟究其本。則其父金尙喆是已。蓋尙喆本以庸鎖之品。濫據勻軸之任。眷遇。何如。恩造。何如。而奈其賦性側媚。宅心陰祕。罔念國恩之圖報。徒知凶賊之力護。耇輝復出之說。暗地和應。情跡難掩。龍妻援比之奏。宿處顧戀。手脚盡露。物議之喧騰。厥惟久矣。王章之久屈。尙何言哉。平日之稔惡。旣如是狼藉則其子之傳法。亦可以推知。今此宇鎭之東西閃跡。千億化身。莫非傳襲有素。而指敎有自也。然此猶屬之細故。而至若指揮悖子。搆成啓草。將欲啓達。而先售嘗試之計。至於掉脫。而反爲欺罔之習。噫嘻。痛矣。是豈今日臣子之所敢萌於心而筆諸者耶。且況網打之計莫售。則反爲薦人之擧。樹黨之意斯急。則至有擬帥之謀。父子綢繆。同惡相濟。殆有甚於世蕃之嚴崇。賊堅之許積。一行刀割姻附賊復。陰助聲勢。不軌之跡已綻。懷二之謀難掩。今此賊復之輸款。卽是尙喆之結案。揆以邦憲。豈可一刻容貸於覆載之間乎。請逆賊尙喆。依律處斷。八行七字刀割答曰。不允。